Sirosis

Sirosis, disabuik pulo sirosis hepatis atau sirosis hati, adolah karusakan hati nan tajadi dalam jangko wakatu nan lamo (kronik). Panyakik ko manjadi stadium akhia dari pajalanan panyakik hati. Nan tajadi adolah paradangan dari kamatian jaringan sel hati nan laweh (nekrosis) nan mambuek tabantuaknyo jaringan ikek sabagai jaringan bakeh luko (scar tissue) dan mar usak bantuak dari bantuak hati sainggo tajadi parubahan dari sirkulasi darah baiak sacaro mikro, maupun makro. Pakambangan panyakik ko balansuang lamo dalam wakatu bulanan atau taunan. Mulonyo indak bagejala. Sairiang mamburuak, urang nan mandarito panyakik ko mulai marasokan panek, gata, bangkak pado kaduo tungkai, kulik manguniang, mudah mambiru, takumpua aia dalam paruik, atau tabantuak jaringan cando sarang lawah-lawah di kulik paruiknyo.

Epidemiologi 
Prevalensi sirosis di dunia dipakirokan 100 dari 100.000 urang, tapi angko ko baragam manuruik nagara jo wilayah. Sirosis ado dalam urutan ka-14 panyabab paliang acok kamatian pado urang gadang di dunia. Manuruik laporan rumah sakik umum pamarintah di Indonesia, rato-rato prevalensi sirosis hepatis adolah 3,5% dari sadoalah pasien nan dirawaik di bangsal Panyakik Dalam.

Pajalanan panyakik 
Pakambangan panyakik sirosis utamonyo dimulai dari proses fibrosis nan malibaikkan reaksi inflamasi, aktivasi sel Stelata, angiogenesis, jo oklusi pambuluah darah nan badampak pado palawehan lesi parenkim hati. Sel Stelata batugeh untuak manyimpan retinoid (vitamin A). Namun, dek stimulus paradangan mambuek sel ko aktif inggo tarus mambalah (proliferasi), mamproduksi matriks ekstraseluler (kolagen tipe I jo III, proteoglikan sulfat, glikoprotein), sarato manjadi sel miofibroblas jo ikuik dalam proses fibrosis.

Komplikasi sirosis timbua dek adonyo hipertensi porta sarato insufisiensi hepar. Hipertensi porta marupokan paningkekan takanan vena porta > 5 mmHg nan tajadi dek paningkekan tahanan aliran darah porta sarato aliran masuak vena porta nan maningkek. Paningkekan ko disababkan parubahan struktur parenkim hati (tajadi deposisi jaringan fibrosis jo regenarasi nodular), sarato mekanisme vasokonstriksi pambuluah darah sinusoid hepar.

Insufisiensi hepar marupookan parubahan struktur jaringan (histologis) nan kan diiriangi jo panurunan fungsi hati. Panuruunan dungsi nan ka dialami antaro lain, gangguan fungsi sintesis, ekskresi, jo metabolisme. Kudiannyo dapek mambuek parubahan materi genetik pado hepatosit sainggo bapotensi manjadi karsinoma hepatoseluler.

Tando jo gejala 
Sirosis hepatis sacaro klinis tabagi manjadi sirosis hepatis kompensata jo sirosis hepatis dekompensata, perubahan dari kompensata manjadi dekompensata disababkan dek insufisiensi sel hati jo hipertensi porta. Hal ko ka mampangaruahi tes fungsi hati sarato pamaresoan hematologi nan diantaronyo yaitu kadar albumin, jumlah trombosit, jo kadar kreatinin. Albumin marupokan protein nan hanyo disintesis di hati sainggo kadarnyo ka mamburuak sairiang hati nan mamburuak. Jumlah trombosit pado sirosis hepatis biasonyo ka maalami panurunan dan ka maningkekan risiko pardarahan pado pasien sirosis hepatis. Pangukuran serum kreatinin dapek digunokan untuak menilai fungsi ginjal pado pasien sirosis hepatis.

Stadium awa sirosis acok tanpa gejala sainggo kadang ditamukan pado wakatu pasien malakukan pamaresoan kasihatan rutin atau dek kalainan panyakik lain. Kok sirosis hati alah lanjuik, gejala-gejala labiah mancolok utamonyo kok muncua komplikasi kagagalan hati jo hipertensi porta, nan tadiri ateh ilangnyo rambuik badan, gangguan lalok, jo damam nan indak baitu tinggi. Dapek disaratoi adonyo gangguan pambakuan darah, pardarahan gusi, epistaksis (mimisan), gangguan siklus haid, ikterus (kakuniangan) jo aia pipis nan karuah cando teh pakek, muntah darah ataupun melena (cirik kaitaman), sarato parubahan mental, cando mudah lupo, payah konsentrasi, binguang, parabo, sampai koma.

Tando-tando

Ikterik 
Badan manguniang (ikterik/jaundice) manandokan urang tasabuik takanai panyakik hati. Panguniangan dapek tajadi di kulik jo mato katiko hati sadang indak bisa manyerap bilirubin. Ikterus manjadi panujuak barek ringannyo karusakan. Ikterus ado pado 60% pandarito salamo pajalanan panyakik.

Asites jo edema 
Katiko hati ilang kamampuannyo untuak mambuek protein albumin, aia manjadi manumpuak di kaki (edema) jo paruik (asites). Faktor utamo asites adolah paningkekan takanan hidrostatik pado kapiler usus. Samantaro edema biaso muncua salapeh asides ado dek hipoalbuminemia (kadar albumin randah di darah) sarato resistensi garam jo aia.

Hepatomegali 
Hati nan manggadang (hepatomegali) dapek manyasak ka arah diafragma nan talatak di atehnyo, sarato manyasak pulo ka bawah. Hati manggadang kiro-kiro 2-3 cm, jo konsistensinyo nan lambiak atau agak lunak sarato padiah kok ditakan.

Hipertensi porta 
HIpertensi porta adolah paningkekan takanan darah vena porta nan manatap di ateh nilai normal. Panyababnyo adolah paningkekan resistensi aliran darah malalui hati.

Rujuakan

Pautan lua 

 Cirrhosis of the Liver pado the National Digestive Diseases Information Clearinghouse (NDDIC). NIH Publication No. 04-1134, Desember 2003.
 

Panyakik dalam